Document ID: 32013R0912

KOMISSION ASETUS (EU) N:o 912/2013,
annettu 23 päivänä syyskuuta 2013,
koulutusta ja elinikäistä oppimista koskevien tilastojen tuottamisesta ja kehittämisestä annetun Euroopan parlamentin ja neuvoston asetuksen (EY) N:o 452/2008 täytäntöönpanemisesta koulutusjärjestelmiä koskevien tilastojen osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon koulutusta ja elinikäistä oppimista koskevien tilastojen tuottamisesta ja kehittämisestä 23 päivänä huhtikuuta 2008 annetun Euroopan parlamentin ja neuvoston asetuksen (EY) N:o 452/2008 (1) ja erityisesti sen 6 artiklan 1 kohdan,
sekä katsoo seuraavaa:
(1)
Asetuksella (EY) N:o 452/2008 vahvistetaan yhteiset puitteet koulutusta ja elinikäistä oppimista koskevien Euroopan tilastojen järjestelmälliselle tuottamiselle kolmella määritellyllä alueella; tämä tapahtuu panemalla täytäntöön tilastotoimia.
(2)
On tarpeen hyväksyä toimenpiteet, joilla pannaan täytäntöön yksittäiset tilastotoimet asetuksen (EY) N:o 452/2008 alueeseen 1 kuuluvien koulutusjärjestelmiä koskevien tilastojen tuottamiseksi.
(3)
Kansallisten ja unionin tilastoviranomaisten olisi koulutusjärjestelmiä koskevia Euroopan tilastoja tuottaessaan ja levittäessään otettava huomioon Euroopan tilastoja koskevissa käytännesäännöissä vahvistetut periaatteet, jotka Euroopan tilastojärjestelmää käsittelevä komitea on syyskuussa 2011 vahvistanut.
(4)
Koulutusjärjestelmiä koskevien tilastojen tuottamista koskevissa täytäntöönpanotoimenpiteissä olisi otettava huomioon oppilaitoksille ja henkilöille mahdollisesti aiheutuva rasite sekä viimeisin komission (Eurostat), Unescon Tilastoinstituutin (UIS) ja Taloudellisen yhteistyön ja kehityksen järjestön (OECD) tekemä sopimus, joka koskee käsitteitä, määritelmiä, tietojen käsittelyä, ajanjaksoja sekä tulosten toimittamisen määräaikoja.
(5)
Yhdistyneiden kansakuntien kasvatus-, tiede- ja kulttuurijärjestö Unesco on tarkistanut kansainvälisen koulutusluokituksen (ISCED) tähän asti käytetyn version (ISCED 1997) varmistaakseen sen yhdenmukaisuuden koulutuspolitiikan ja -rakenteiden kehityksen kanssa.
(6)
Koulutustilastojen kansainvälisen vertailtavuuden edellytyksenä on, että jäsenvaltiot ja unionin toimielimet käyttävät koulutusluokituksia, jotka ovat yhteensopivia tarkistetun kansainvälisen koulutusluokituksen ISCED 2011, jäljempänä ’ISCED 2011’, kanssa, jonka Unescon jäsenvaltiot hyväksyivät 36. yleiskokouksessaan marraskuussa 2011.
(7)
Tietojen keräämistä hallinnollisista ja muista lähteistä opiskelijoiden liikkuvuudesta eri tutkintovaiheissa olisi parannettava, jotta voidaan seurata edistymistä ja kartoittaa haasteet sekä edistää näyttöön perustuvaa päätöksentekoa.
(8)
Koulutusta ja elinikäistä oppimista koskevien tilastojen tuottamisesta ja kehittämisestä annetun Euroopan parlamentin ja neuvoston asetuksen (EY) N:o 452/2008 täytäntöönpanemisesta koulutusjärjestelmiä koskevien tilastojen osalta 2 päivänä helmikuuta 2011 annettu komission asetus (EU) N:o 88/2011 (2) olisi kumottava.
(9)
Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Kohde
Tässä asetuksessa vahvistetaan säännöt asetuksen (EY) N:o 452/2008 panemiseksi täytäntöön alueeseen 1 kuuluvien koulutusjärjestelmiä koskevien tilastotietojen keräämisen, toimittamisen ja käsittelyn osalta.
2 artikla
Tilastokohteet ja niiden ominaisuudet
Liitteessä I esitetään koulutusjärjestelmiä koskevan alueen 1 kattamat tilastokohteet ja niiden määrittelyt sekä yksityiskohtainen luettelo niiden ominaisuuksista ja niiden jaottelut.
3 artikla
Viitejaksot ja tulosten toimittaminen
1. Oppilaitokseen ilmoittautuneita opiskelijoita, opiskelunsa aloittaneita ja henkilöstöä koskevat tiedot liittyvät kansallisella tasolla määriteltyyn lukuvuoteen (vuosi t/t + 1). Vuotuiset tiedot oppilaitokseen ilmoittautuneista opiskelijoista, opiskelunsa aloittaneista ja henkilöstöstä on toimitettava vuosittain komissiolle (Eurostat) viimeistään 30 päivänä marraskuuta vuonna t + 2. Syyskuussa 2014 toimitettavien ensimmäisten tietojen on liityttävä kansallisesti määriteltyyn lukuvuoteen 2012-2013.
2. Loppututkinnon suorittaneita koskevat tiedot liittyvät kansallisesti määriteltyyn lukuvuoteen (vuosi t/t + 1) tai kalenterivuoteen (vuosi t + 1). Vuotuiset tiedot loppututkinnon suorittaneista on toimitettava vuosittain komissiolle (Eurostat) viimeistään 30 päivänä marraskuuta vuonna t + 2.
3. Ensimmäiset tiedot loppututkinnon suorittaneista (lukuun ottamatta loppututkinnon suorittaneita, jotka ovat tutkinnon suorittamisen aikana osallistuneet opintopisteitä kerryttävään liikkuvuusjaksoon) on toimitettava marraskuussa 2014, ja niiden on liityttävä kansallisesti määriteltyyn lukuvuoteen 2012-2013 tai kalenterivuoteen 2013.
4. Ensimmäiset tiedot loppututkinnon suorittaneista, jotka ovat tutkinnon suorittamisen aikana osallistuneet opintopisteitä kerryttävään liikkuvuusjaksoon, on toimitettava marraskuussa 2017, ja niiden on liityttävä kansallisesti määriteltyyn lukuvuoteen 2015-2016 tai kalenterivuoteen 2016.
5. Liikkuvat opiskelijat / loppututkinnon suorittaneet määritellään kansalaisuudestaan riippumatta alkuperämaansa mukaan (aiemmalla koulutuksella on etusija asuinpaikkaan tai kansalaisuuteen nähden). Ennen vuotta 2016 ”liikkuvia opiskelijoita / loppututkinnon suorittaneita” koskevat tiedot on toimitettava käyttäen ”alkuperämaan” kansallista määritelmää. Vuodesta 2016 lähtien on alkuperämaana käytettävä maata, jossa keskiasteen koulutukseen liittyvä tutkinto myönnettiin, tai parasta kansallista estimaattia.
6. Koulutusmenoja koskevat tiedot liittyvät kansallisesti määriteltyyn jäsenvaltion varainhoitovuoteen (vuosi t). Koulutusmenoja ja opiskelijoiden lukumäärää - vastaavalla rajauksella kuin koulutusmenoja koskevissa tilastoissa - koskevat vuotuiset tiedot on toimitettava vuosittain komissiolle (Eurostat) viimeistään 30 päivänä marraskuuta vuonna t + 2. Marraskuussa 2014 toimitettavien ensimmäisten tietojen on liityttävä varainhoitovuoteen 2012.
4 artikla
Tietojen laatuvaatimukset ja laatuselvityksen puitteet
1. Liitteessä II esitetään koulutusjärjestelmiä koskevien tietojen laatuvaatimukset ja vakiomuotoiset laatuselvitykset.
2. Jäsenvaltioiden on toimitettava komissiolle (Eurostat) joka vuosi vakiomuotoinen laatuselvitys liitteessä II esitettyjen vaatimusten mukaisesti. Vakiomuotoiset laatuselvitykset on toimitettava yhdessä ISCED-luokituksen mukaisen kansallisten koulutusohjelmien ja tutkintojen kartoituksen kanssa käyttäen komission (Eurostat) toimittamaa mallia.
Ensimmäisen selvityksen on liityttävä tiedonkeruuvuoteen 2014 (lukuvuosi 2012-2013). Edellä olevassa 3 artiklassa säädettyjä viitejaksoja koskeva laatuselvitys on toimitettava komissiolle viimeistään 31 päivänä tammikuuta vuonna t + 3.
3. Jäsenvaltioiden on hankittava tarvittavat tiedot yhdistelemällä erilaisia lähteitä, kuten otantakyselyitä, hallinnollisia tietolähteitä ja muita tietolähteitä.
4. Jäsenvaltioiden on toimitettava komissiolle (Eurostat) tietoa niiden tietojen keruumenetelmistä ja laadusta, jotka on hankittu muista lähteistä kuin 3 kohdassa tarkoitetuista otantakyselyistä ja hallinnollisista tietolähteistä.
5 artikla
Kumoaminen
Kumotaan asetus (EU) N:o 88/2011.
6 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä syyskuuta 2013.

Labels: 12
9
19